Helsingissä ja laajemmaltikin on puhuttanut hanke rakentaa kaupunkiin suurmoskeija.

Tuleva pormestari Jan Vapaavuori ei ole hankkeesta innostunut.

Mikä on se käytännön konsti, jolla tällainen hanke voitaisiin torpata? Lähtien kuitenkin siitä, että meillä on uskonnonvapaus.

- Meillä on uskonnonvapaus, mutta sen lisäksi meillä on kaavoitusmonopoli. Kaupungilla ei ole velvoitetta kaavoittaa mitään, mitä se ei halua kaavoittaa. Sitten pitää myös muistaa, että tätä konkreettista hanketta on kaavailtu kaupungin tontille. Kaupungilla on oikeus olla luovuttamatta tonttia tai vuokraamatta sitä. Eikä sitä tarvitse sen enempää perustella, jos näin halutaan.

Miksi et henkilökohtaisesti kannata hanketta?

- Se on monen tekijän summa. Ensinnäkin koen, että se ei ole oikeassa mittakaavassa kaupungin kokoon ja täällä olevaan islamilaisen väestön kokoon. Koen, että se saattaisi maassa, jossa on monenlaisia jännitteitä riittämiin, kärjistää tilannetta entisestään. En usko, että se edes on islamilaisen väestön etu tässä ajassa ja paikassa tällaista rakentaa. Sen lisäksi tähän liittyy merkittäviä rahoituksellisia haasteita, Vapaavuori sanoo.